b'\n_START_ARTICLE_\nJosip Pankreti\xc4\x87\n_START_PARAGRAPH_\nJosip Pankreti\xc4\x87 (Gaj, Vrbovec, 15. sije\xc4\x8dnja 1933. - Zagreb, 10. sije\xc4\x8dnja 1998.), bio je hrvatski poljodjelac i politi\xc4\x8dar. Bio je hrvatski narodni tribun, dopredsjednik Hrvatske selja\xc4\x8dke stranke te dugogodi\xc5\xa1nji saborski zastupnik Hrvatske selja\xc4\x8dke stranke. Postao je jednim od vode\xc4\x87ih ljudi HSS-a 1990-ih, te je svojim govorima podizao popularnost stranke.\n_START_SECTION_\n\xc5\xbdivotopis\n_START_PARAGRAPH_\nJosip Pankreti\xc4\x87 ro\xc4\x91en je u poljodjelskoj obitelji Andrije i An\xc4\x91ele (r. Novosel) Pankreti\xc4\x87, u Gaju kod Vrbovca, 1933. godine. Zavr\xc5\xa1io je \xc4\x8detiri razreda pu\xc4\x8dke \xc5\xa1kole, te se bavio uzgojem goveda i svinja. Bio je poznat kao najja\xc4\x8di proizvo\xc4\x91a\xc4\x8d mesa u svome kraju._NEWLINE_Bio je aktivan u vatrogastvu kao predsjednik Vatrogasne zajednice Vrbovca i Vatrogasne zajednice Zagreba\xc4\x8dke \xc5\xbeupanije te dopredsjednik Hrvatske vatrogasne zajednice. Za prvoga predsjednika Vatrogasne zajednice Zagreba\xc4\x8dke \xc5\xbeupanije izabran je na osniva\xc4\x8dkoj skup\xc5\xa1tini 28. kolovoza 1993. godine. Od sije\xc4\x8dnja 1995. do listopada 1996. godine bio je \xc4\x8dlanom Upravnoga odbora Hrvatskoga sto\xc4\x8darsko-selekcijskoga centra. Bio je predsjednikom Nogometnoga kluba Gaj._NEWLINE_Umro je 1998. godine u Zagrebu. Pokopan je na mjesnom groblju u Dijane\xc5\xa1u._NEWLINE_Njegovi govori u Hrvatskome saboru nakon njegove smrti sabrani su u knjizi Glejte jednu stvar: govori u Hrvatskom saboru 1990.-1996. koja je objavljena 2000. godine.\n_START_SECTION_\nPoliti\xc4\x8dka djelatnost\n_START_PARAGRAPH_\nTradicionalni duh Hrvatske selja\xc4\x8dke stranke njegovan je u obitelji Pankreti\xc4\x87. To se je odrazilo i na njega. Djed Andrija Pankreti\xc4\x87 (Jandra\xc5\xa1), bio je predsjednikom HSS-a za Vrbovec a ujak Andrija Papa, haesesovski prvak. Djed Andrija (Jandra\xc5\xa1) bio je oblasnim zastupnikom za kri\xc5\xbeeva\xc4\x8dki kotar. Dopredsjednikom Oblasne skup\xc5\xa1tine Zagreba\xc4\x8dke oblasti Andrija Pankreti\xc4\x87 izabran je na prvoj sjednici Oblasne skup\xc5\xa1tine Zagreba\xc4\x8dke oblasti, dne 23. velja\xc4\x8de 1927. godine. Ujak Andrija Papa pobijedio je na parlamentarnim izborima u Kraljevini Jugoslaviji 1935. godine kao HSS-ov kandidat (dobiv\xc5\xa1i 14.380 glasova nasuprot 1.260 glasova svoga protivnika) i postao narodnim zastupnikom za kri\xc5\xbeeva\xc4\x8dki kotar a ponovno je pobijedio i na parlamentarnim izborima 1938. godine za zelinski kotar._NEWLINE_Josip Pankreti\xc4\x87 za vrijeme Socijalisti\xc4\x8dke Jugoslavije bio je izabran za narodnoga zastupnika u tada\xc5\xa1nji Hrvatski sabor 1960-ih godina. U vi\xc5\xa1e navrata bio je predsjednikom Mjesne zajednice Gaja, odbornikom Skup\xc5\xa1tine op\xc4\x87ine Vrbovec i \xc4\x8dlanom op\xc4\x87inskoga Izvr\xc5\xa1noga vije\xc4\x87a. Pravu politi\xc4\x8dku afirmaciju do\xc5\xbeivio je po\xc4\x8detkom 1990-ih godina, kada je kao saborski zastupnik HSS-a u nepuna tri mandata postao poznat \xc5\xa1iroj javnosti kao narodni tribun, \xc4\x8dija se rije\xc4\x8d sve vi\xc5\xa1e uva\xc5\xbeavala u borbi za obi\xc4\x8dnog "selaka i radnika". Na izborima za Hrvatski sabor 1990. godine izabran je kao neovisni kandidat a nakon izbora u Saboru je pristupio klubu Hrvatske selja\xc4\x8dke stranke. Od 1990. do 1992. godine bio je zastupnikom u Vije\xc4\x87u udru\xc5\xbeenog rada a potom je od 1992. do 1998. godine bio u Zastupni\xc4\x8dkom domu Sabora. Bio je \xc4\x8dlanom Odbora za poljodjelstvo, selo i selja\xc5\xa1tvo (u sva tri mandata, a u 3. i dopredsjednikom Odbora), \xc4\x8dlanom Savjeta za za\xc5\xa1titu tr\xc5\xbei\xc5\xa1nog natjecanja, Odbora za ljudska prava (u 1. mandatu) te Odbora za rad, socijalnu politiku i zdravstvo (u 2. i 3. mandatu). Za saborsku je govornicu u svoja nepuna tri mandata izlazio oko 200 puta, bilo kao redovno prijavljeni govornik ili repliciraju\xc4\x87i prethodnim govornicima. Od 1996. do 1998. godine bio je i \xc4\x8dlanom Gradskog vije\xc4\x87a Vrbovca.\n_START_SECTION_\nOsobni \xc5\xbeivot\n_START_PARAGRAPH_\nBio je o\xc5\xbeenjen i sa suprugom Ljubicom ima dvojicu sinova, Zdravka i Bo\xc5\xbeidara. Sin Bo\xc5\xbeidar bio je dopredsjednikom HSS-a, ministrom poljoprivrede, ribarstva i ruralnog razvoja (2008.-2009.), dopredsjednikom Vlade RH i ministrom regionalnog razvoja, \xc5\xa1umarstva i vodnog gospodarstva (2009.-2011.) u Vladi Republike Hrvatske.'